শুক্রবার দুপুর সাড়ে ১২টা। ভাইফোঁটা উপলক্ষে এদিন বাগবাজারে মামাবাড়ি থেকে টালায় মাসির বাড়ি যাচ্ছিলেন একটি রাষ্ট্রায়ত্ত ব্যাঙ্কের কর্মী বছর তেইশের প্রমীলা শূর এবং তাঁর মাসতুতো বোন শিল্পী নন্দী। প্রমীলা নিজেই চালাচ্ছিলেন স্কুটি। পিছনে ছিলেন শিল্পী। প্রমীলা জানান, টালা সেতুতে ওঠার আগে সিগন্যালে দাঁড়িয়ে ডানদিকে মোড় নেওয়ার জন্য অপেক্ষা করছিলেন তাঁরা।
সেই সময় রাস্তা পার হওয়ার অছিলায় তাঁদের দিকে এগিয়ে আসে এক যুবক। মুহূর্তের মধ্যে তাঁর গলার হার ছিনতাই করে ছুট লাগায় সে। হ্যাঁচকা টানে গলার এক জায়গায় কেটেও যায় তাঁর। তবে তাতে মোটেই দমে যাননি দুই বোন। প্রমীলা বলেন, ‘‘সঙ্গে সঙ্গে দুজনে সিদ্ধান্ত নিয়ে ফেলি। অভিযুক্তকে ছাড়া যাবে না। দ্রুত শ্যামবাজারের দিকে স্কুটি ঘোরাই।’’ বেশ কিছুক্ষণ তাঁরা ধাওয়াও করেন যুবকটির পিছনে। তবে বহু চেষ্টার পরেও অভিযুক্তের নাগাল পাননি তাঁরা।
প্রমীলা আক্ষেপ করে বলেন, ‘‘রাস্তায় অনেক গাড়ির থাকার সুযোগে আমাদের চোখের আড়াল হয়ে যায় ওই অভিযুক্ত। তাও রাস্তার লোকেদের জিজ্ঞাসা করে শ্যামবাজারের গ্যালিফ স্ট্রিট পর্যন্ত যেতে পেরেছিলাম। কিন্তু ছেলেটাকে শেষপর্যন্ত ধরতে পারিনি।’’ কিছুক্ষণ পর চিৎপুর থানায় গিয়ে ছিনতাইয়ের অভিযোগ দায়ের করেন তাঁরা। অভিযুক্তকে ধরতে না পারলেও তাঁরা যে সাহস দেখিয়েছেন তা অবশ্যই প্রশংসনীয় বলে জানিয়েছে পুলিশ। এখনও কাউকে গ্রেফতার করতে পারেনি পুলিশ। দুই বোনের দেওয়া বর্ণনা অনুযায়ী অভিযুক্তের স্কেচ আঁকানো হচ্ছে বলে পুলিশ সূত্রের খবর।
প্রমীলাদের কথায়, এদিন ভাইফোঁটা উপলক্ষে টালায় মাসির বাড়িতে সব ভাইবোনেদের একসঙ্গে খাওয়াদাওয়া ও আড্ডা দেওয়ার কথা ছিল। কিন্তু দুপুরের এই ঘটনায় ভেস্তে যায় গোটা পরিকল্পনাই। প্রমীলার কথায়, ছিনতাইকারীকে ধাওয়া করা, তারপর অভিযোগ জানাতে দুপুর থেকে সন্ধ্যা পর্যন্ত থানাতেই কেটে যায় এদিন।
তবে এই প্রথম নয়। বরাহনগরের টবিন রোডের বাসিন্দা ব্যবসায়ী-কন্যা প্রমীলা আগাগোড়াই একটু সাহসী। তাঁর পরিবার সূত্রের খবর, কলেজে পড়ার সময়ও এমনই আরেক কাণ্ড ঘটিয়েছিলেন তিনি। এরকমই একদিন স্কুটি নিয়ে কলেজ থেকে বাড়ি ফিরছিলেন তিনি। ফেরার পথে দেখেন, একটি দুর্ঘটনায় গুরুতর আহত হয়েছে একটি শিশু। গুরুতর আহত সেই মেয়েকে নিয়ে পথচলতি মানুষের সাহায্য চাইছেন অসহায় বাবা। তখন ওই শিশুটিকে নিয়ে স্কুটি চালিয়ে আর জি কর হাসপাতালের ইমার্জেন্সিতে পৌঁছে দিয়েছিলেন প্রমীলা। তাঁরই তৎপরতায় সেদিন বেঁচে গিয়েছিল শিশুটি। দিদির চেয়ে কোনও অংশে কম যান না এদিনের ঘটনায় তাঁর সঙ্গী বোন শিল্পীও। দিদির সঙ্গে এদিন অভিযুক্তকে ধরতে ছুট লাগিয়েছিলেন কলেজে দ্বিতীয় বর্ষের ছাত্রীটিও।
তবে দিনেদুপুরে প্রকাশ্য রাস্তায় এ ধরনের ছিনতাইয়ের ঘটনায় ফের প্রশ্নের মুখে শহরের নিরাপত্তা। প্রমীলার বোনের কথায়, ‘‘এই ঘটনার পর সত্যিই নিরাপদ বোধ করছি না। ভরদুপুরে যদি এ ধরনের ঘটনা ঘটে, তাহলে রাতে তো ঘর থেকে বেরনোই যাবে না!’’